钦定古今图书集成/方舆汇编/职方典/第1337卷 > 潮州府风俗考 府志
## 钦定古今图书集成/方舆汇编/职方典/第1337卷 > 潮州府风俗考 府志

本府。〈海阳县附郭。〉

潮俗，民多力耕，馀逐什一。至山海阻处，劲悍难治。女工蚕桑组织，近山之妇多樵，滨海者兼拾海错以糊口，土薄民贫，其大较也。士笃于文，行《四礼》，遵用紫阳氏。其细民火葬轻生，疾病辄饮水，重巫觋，鲜医药，亦俗之时有也。士习之病，竞为奢侈，摴蒱歌舞，傅粉嬉游，于今渐甚。其声歌轻婉，闽、广相半，中有无其字而独用声口相授。

曹好之以为新声。大都君子外质而内慧，小人外谨而内诈。其风气近闽，习尚随之，不独语言相类矣。

立春　，有司迎土牛于东郊，士女聚观，多以豆谷洒之。

元日　，祭用斋，长幼聚拜，造门贺焉。后五日，迎牲以傩，谓之《禳灾》。

上元　设灯树彩花，高七八尺。妇女度桥投块，谓之“度厄。” 或相携以归，谓之“宜畜。” 儿童以秋千为戏，斗𪨶歌焉，善者为胜。

仲春　祀先祖，坊乡多演戏。谚曰：“孟月灯，仲月戏。”

清明　墓祭

四月八日　，谓之“浴佛” ，如僧令焉。

端阳　插艾蒲于门，艾形虎。又设角黍，采百草为汤以浴，汲江水，谓之“节水。” 经久不败，其竞渡如旧俗。

七夕　酒席，多用龙眼，谓之《结星》。

中元　祭用冥钱楮衣

仲秋　如春祭，中秋翫月剥芋食，谓之“剥鬼皮。” 儿童燃塔为乐。

九月　登高如旧俗

冬至　祭用米员，或用以粘焉，谓之“饲耗。” 腊月二十四日　，谓之“小年祀灶。” 除夕　祀先，易桃符，设火井于厅，相围以食，谓之“围炉” 爆竹。鸣金吹螺，谓之“辟邪御盗。”

潮阳县　滨海，民性强悍，负气好争，士夫多豪宕负义，迩来趋朴，寖有《大雅》之风焉。

揭阳县　迩渐浮华，间有雄行健讼，为“良善之梗者。”

程乡县　民谨愿，重本薄末，其依山负海之民，恃其犷悍，往往聚党为官府患。

饶平县　山居者治耕织，近海者业鱼盐，然其性慓悍。从张琏后，乃渐革面。

惠来县　设县以来，士知书尚礼，民颇负气健讼。

大埔县　质朴素俭，不喜浮夸，其俗野而愿。《澄海》县　士多秀而文。渔海之民多悍戾，昔为边海患。

平远县　俗类“程乡。”

镇平县　俗类“程乡。”

普宁县　地狭而新，集亦悍，颇朴略力本。。